6.9.2022
FI
Euroopan unionin virallinen lehti
C 342/63 Keskiviikko 16. helmikuuta 2022
16. pyytää komissiota varmistamaan torjunta-aineissa käytettäville tehoaineille täysin avoimen hyväksyntäprosessin ilman eturistiriitoja; panee merkille, että yli miljoona ihmistä EU:ssa on allekirjoittanut eurooppalaisen kansalaisaloitteen ”Pelastakaa mehiläiset ja maanviljelijät!”, jossa vaaditaan synteettisistä torjunta-aineista luopumista EU:ssa, toimenpiteitä luonnon monimuotoisuuden palauttamiseksi ja viljelijöiden tukemista siirtymässä kestävään maatalouteen; pyytää oikeusasiamiestä jatkamaan EU:n tasolla käytössä olevien järjestelmien tutkimista sen varmistamiseksi, että alan nykyisillä toimintatavoilla ja menettelytakeilla turvataan mahdollisimman hyvä ihmisten terveyden ja ympäristön suojelu ja että tieteellisen näytön kerääminen ja analysointi tehdään täysin avoimesti, huolellisesti ja ilman eturistiriitoja;
17.
palauttaa mieliin, että oikeusasiamies päätti maaliskuussa 2020 tutkimuksensa siitä, miten komissio varmistaa, että sille neuvonantajina toimivilla tieteellisillä asiantuntijoilla ei ole eturistiriitoja; pyytää komissiota parantamaan käyttämäänsä prosessia, jossa arvioidaan sen neuvonantajina toimivien tieteellisten asiantuntijoiden riippumattomuutta, panemalla muun muassa kokonaisuudessaan täytäntöön oikeusasiamiehen asiassa tekemän tutkimuksen perusteella laaditut ehdotukset, joilla varmistetaan, että kyseisillä asiantuntijoilla ei ole eturistiriitoja;
18. kannustaa oikeusasiamiestä aloittamaan tutkimuksen komission strategisesta lähestymistavasta vetoomusten käsittelyssä, koska sen toiminta rajoittuu aiheisiin, joilla se katsoo olevan strategista merkitystä tai joissa tuodaan esille rakenteellisia ongelmia, minkä vuoksi yksittäiset tapaukset jäävät käsittelemättä, ja toteaa, että sen toiminnalla voi siten olla haitallinen vaikutus kansalaisten vetoomusoikeuteen ja hyvään hallintotapaan;
19.
kritisoi komissiota siitä, että se ei saanut päätökseen kestävään kehitykseen liittyvien vaikutusten arviointia ennen EU:n ja Mercosurin välisten kauppasopimusneuvottelujen loppuun saattamista; muistuttaa parlamentin kannasta, jonka mukaan vapaakauppasopimusten yhteiskunnalliset ja ympäristöön liittyvät vaikutukset on arvioitava perinpohjaisesti ennen kauppaneuvottelujen loppuun saattamista;
20. arvostelee neuvoston puheenjohtajavaltioiden päätöstä käyttää yrityssponsorointia, koska se aiheuttaa vakavan maineriskin EU:n julkiselle kuvalle, ja korostaa olevan tärkeää välttää sponsoroinnin käyttämistä vastaisuudessa; katsoo olevan ensisijaisen tärkeää, että otetaan käyttöön mahdollisimman tiukat säännöt, joilla tällaisia käytäntöjä ehkäistään, neuvoston ja koko EU:n maineen ja lahjomattomuuden turvaamiseksi; kehottaa jäsenvaltioita noudattamaan velvoitettaan tehdä täysin avointa yhteistyötä oikeusasiamiehen kanssa;
21. antaa tunnustusta oikeusasiamiehen työlle, jolla suojellaan EU:n kansalaisten oikeutta saada tutustua EU:n toimielinten hallussa oleviin asiakirjoihin ja varmistetaan, että kansalaisilla on käytettävissään asiakirjoja EU:n kaikilla virallisilla kielillä; pitää myönteisenä oikeusasiamiehen nopeutetun menettelyn aloitetta, joka liittyy asiakirjoihin tutustumista koskeviin tapauksiin ja jonka tarkoituksena on saada pyydettyjä asiakirjoja koskeva päätös 40 työpäivän kuluessa; korostaa, että vuonna 2020 asiakirjojen julkista saatavuutta koskevien kantelujen käsittelyn vaatima keskimääräinen aika oli kolmannes siitä, mitä se oli ennen vuotta 2018, jolloin menettely otettiin käyttöön; katsoo, että on olennaisen tärkeää taata EU:n toimielinten hallussa olevien asiakirjojen täysi avoimuus ja yleisön oikeus tutustua niihin, jotta kansalaisten demokraattiset oikeudet ja heidän luottamuksensa EU:n toimielimiin voidaan turvata mahdollisimman hyvin; katsoo, että asetusta (EY) N:o 1049/2001 (3) on tarkistettava ensisijaisesti; pitää valitettavana, että asiakirjoihin tutustumista koskeva EU:n lainsäädäntö on vanhentunutta ja vaikeuttaa siten myös oikeusasiamiehen asiaan liittyviä toimia;
22. pitää myönteisenä oikeusasiamiehen jatkuvaa sitoutumista pyöröovitapausten ehkäisemiseen, myös EPV:tä koskevassa tapauksessa, jossa EPV saatiin noudattamaan oikeusasiamiehen suosituksia hyväksymällä uusi toimintamalli henkilöstöä koskevien työsuhteen jälkeisten rajoitusten ja kieltojen arvioinnissa sekä uudet menettelyt, joilla estetään välittömästi niiden työntekijöiden pääsy luottamukselliseen tietoon, joiden työsuhde on päättymässä;
23. kehottaa oikeusasiamiestä jatkamaan työtään, jolla varmistetaan, että kaikkien pyöröovitapauksiin liittyvien EU:n virkamiesten nimet julkaistaan ajoissa ja että kaikkien asiaan liittyvien tietojen täydellinen avoimuus taataan;
24. pitää myönteisenä oikeusasiamiehen käynnistämää tutkimusta siitä, miten EIP käsitteli entisen varapääjohtajansa hakeutumista työsuhteensa jälkeen johtavaan asemaan espanjalaiseen Iberdrola-yhtiöön, jolle EIP oli myöntänyt suuria lainoja; kritisoi sitä, että EIP ei toiminut parlamentin pyynnön mukaisesti eikä sisällyttänyt hallituksensa menettelytapa­ sääntöihin määräyksiä, joilla jäseniä estettäisiin valvomasta lainanantoa ja hankkeiden toteuttamista alkuperämaissaan;
(3)
Euroopan parlamentin ja neuvoston asetus (EY) N:o 1049/2001, annettu 30. toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).